พัทยา กำลังเจอความท้าทายอย่างหนัก
ชลบุรี ถือเป็นจังหวัดที่มีนักท่องเที่ยวต่างชาติมากสุดเป็นอันดับ 3 ของประเทศ เป็นรองเพียงกรุงเทพมหานครและภูเก็ตเท่านั้น
24 ก.พ. 2563

พัทยา กำลังเจอความท้าทายอย่างหนัก /โดย ลงทุนแมน
ชลบุรี ถือเป็นจังหวัดที่มีนักท่องเที่ยวต่างชาติมากสุดเป็นอันดับ 3 ของประเทศ
เป็นรองเพียงกรุงเทพมหานครและภูเก็ตเท่านั้น
จำนวนนักท่องเที่ยวต่างชาติ ปี 2561
กรุงเทพมหานคร 23.9 ล้านคน
ภูเก็ต 10.4 ล้านคน
ชลบุรี 9.6 ล้านคน
ซึ่งในจำนวนนักท่องเที่ยวต่างชาติของจังหวัดชลบุรี 
คือนักท่องเที่ยวที่เดินทางไปพัทยาประมาณ 9.5 ล้านคน
เรียกง่ายๆ ก็คือ เกือบทั้งหมดเดินทางไปพัทยา
╔═══════════╗
Blockdit ที่สุดของแอปมีสาระ
╚═══════════╝
โดยมีชาวจีน อินเดีย และรัสเซีย เดินทางมาเที่ยวที่พัทยามากสุด 3 อันดับแรก
ดังนั้นเมื่อเกิดการระบาดของไวรัสโควิด-19
มีการปิดประเทศจีนบางส่วน และงดการเดินทางออกนอกประเทศ เพื่อบรรเทาการแพร่กระจายของโรคติดต่อ
รวมถึงการแพร่ระบาดในประเทศไทย ซึ่งมีจำนวนผู้ติดเชื้อเป็นอันดับต้นๆ หากไม่นับประเทศจีน
ทำให้ไม่ได้มีเพียงนักท่องเที่ยวจีนเท่านั้นที่หายไป
นักท่องเที่ยวชาติอื่นก็เริ่มหลีกเลี่ยงการเดินทางมายังประเทศไทยเช่นกัน
แน่นอนว่าเรื่องนี้ส่งผลกระทบโดยตรงกับ พัทยา
ที่เป็นจุดหมายของเหล่านักท่องเที่ยวต่างชาติ
 
แล้วที่ผ่านมาชลบุรีมีรายได้จากการท่องเที่ยวเท่าไหร่?
ปี 2560 240,000 ล้านบาท
ปี 2561 264,000 ล้านบาท
โดยประมาณ 80% ของรายได้มาจากนักท่องเที่ยวต่างชาติ
แปลว่าถ้านักท่องเที่ยวต่างชาติหายไป
รายได้การท่องเที่ยวของเมืองพัทยา ก็ย่อมได้รับผลกระทบด้วยเช่นกัน..
อย่างไรก็ตาม ดูเหมือนว่าเรื่องนี้จะไม่ใช่จุดเริ่มต้นของปัญหาที่กำลังเกิดขึ้นกับพัทยา
เพราะจริงๆ แล้วพัทยาเจอความท้าทายด้านการท่องเที่ยวมาสักพักแล้ว
เห็นได้ชัดตั้งแต่เหตุการณ์เรือนักท่องเที่ยวจีนที่จังหวัดภูเก็ต ตอนกลางปี 2561 
จำนวนนักท่องเที่ยวก็เริ่มลดลงแล้ว เมื่อเทียบกับช่วงเวลาเดียวกันของปีก่อน
จำนวนนักท่องเที่ยวจีนปี 2561 เมื่อเทียบกับปี 2560
ไตรมาส 1 เพิ่มขึ้น 106,289 คน
ไตรมาส 2 เพิ่มขึ้น 69,887 คน
ไตรมาส 3 ลดลง 52,343 คน
ไตรมาส 4 เพิ่มขึ้น 9,845 คน
จะเห็นได้ว่า จำนวนนักท่องเที่ยวลดลงมาอย่างมากในช่วงเวลาที่เกิดข่าวการสูญเสีย
และแม้ว่าจะมีนักท่องเที่ยวจีนบางส่วนที่เริ่มกลับมาในไตรมาส 4 ปี 2561
แต่ช่วงตลอดปี 2562 ประเทศไทยก็เผชิญกับภาวะค่าเงินแข็งเมื่อเทียบกับสกุลอื่น
แปลว่านักท่องเที่ยวจะต้องใช้เงินสกุลต่างประเทศมากขึ้นเพื่อแลกเป็นเงินไทย
พูดง่ายๆ ก็คือการมาเที่ยวไทยจะแพงขึ้นในสายตาพวกเขา
นอกจากนั้นในอีกด้านหนึ่ง การที่มีนักท่องเที่ยวจำนวนมากหลั่งไหลมายังพัทยา 
ยังก่อให้เกิดปัญหาด้านอื่นตามมาในลักษณะเดียวกันกับเมืองใหญ่อื่นๆ  
ไม่ว่าจะเป็นมลพิษ PM2.5 หรือปัญหาขยะเรื้อรัง
อย่างในปี 2562 พัทยามีปริมาณขยะเกิดขึ้นทุกชนิดรวมกันกว่า 480 ตันต่อวัน
ซึ่งหากยังไม่รีบแก้ไข ปัญหาเหล่านี้ก็ย่อมจะส่งผลกระทบในระยะยาว
ทั้งเรื่องของสิ่งแวดล้อม รวมถึงธุรกิจการท่องเที่ยวด้วยเช่นกัน
เมื่อสถานการณ์นักท่องเที่ยวที่ทรงๆ ได้สักพัก 
มาเจอกับการแพร่ระบาดของไวรัสโควิด-19
ผลกระทบจึงเห็นได้อย่างชัดเจน 
ตอนนี้เราจึงเริ่มเห็นการลดราคาที่พักหรือแพ็กเกจท่องเที่ยว เพื่อดึงดูดลูกค้า
ซึ่งเราอาจสงสัยว่าลดราคาขนาดนี้ ธุรกิจจะได้กำไรหรือไม่
คำตอบคือ ธุรกิจเหล่านี้มีค่าใช้จ่ายคงที่ ซึ่งต้องจ่ายเป็นประจำทุกเดือน 
ยกตัวอย่างโรงแรม ก็ต้องมีเงินเดือนพนักงานที่ต้องรับผิดชอบ
ดังนั้นการลดค่าห้องเพื่อดึงดูดลูกค้า
แม้ว่าจะทำให้ได้รายได้น้อยกว่าปกติ แต่ก็ดีกว่าไม่ได้อะไรเลย
หลังจากนี้คงได้แต่หวังว่าให้การแพร่ระบาดของไวรัสโควิด-19 จบลงโดยไว
เพื่อให้นักท่องเที่ยวมีความมั่นใจและกลับมาเที่ยวพัทยาอีกครั้ง
แต่คำถามคือ เรื่องนี้จะกินระยะเวลานานเท่าไหร่?
และผู้ประกอบการจะอดทนรอจนถึงวันนั้นไหวหรือไม่..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Reference
-สถิตินักท่องเที่ยวภายในประเทศ, กระทรวงการท่องเที่ยวและกีฬา